**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1.Ընթացիկ իրավիճակը և իրավական ակտի ընդունման անհրաժեշտությունը**

 Ներկայացվող իրավական ակտի ընդունման անհրաժեշտությունը պայմանավորված է ՀՀ քրեական դատավարության օրենսգրքով սահմանված դեպքերում և կարգով, մասնավորապես՝ Հայաստանի Հանրապետության դատարանների (քրեական գործերով), քրեական հետապնդում կամ վարչական վարույթ իրականացնող մարմինների` համապատասխան փորձաքննությունը նշանակելու մասին որոշումների հիման վրա փորձաքննությունների կատարման, Հարկադիր կատարումն ապահովող ծառայության վարչական շենքում քաղաքացիների ընդունելության սրահի համար անհրաժեշտ գույք և սարքավորումներ ձեռք բերելու համար անհրաժեշտ գումարի նախատեսմամբ։

«1093. Դատական և հանրային պաշտպանություն» ծախսային ծրագրի «11003. Փորձաքննությունների ծառայությունների տրամադրում» միջոցառումը ՀՀ արդարադատության նախարարության կողմից իրականացվում է իր ենթակայության ոլորտում գործող «Հայաստանի Հանրապետության փորձագիտական կենտրոն» ՊՈԱԿ-ի հետ ծառայությունների մատուցման պայմանագիր կնքելու միջոցով։

«11003. Փորձաքննությունների ծառայությունների տրամադրում» միջոցառման շրջանակներում փորձաքննությունները կատարվում են ՀՀ քրեական դատավարության օրենսգրքով սահմանված դեպքերում և կարգով, մասնավորապես՝ Հայաստանի Հանրապետության դատարանների (քրեական գործերով), քրեական հետապնդում կամ վարչական վարույթ իրականացնող մարմինների` համապատասխան փորձաքննությունը նշանակելու մասին որոշումների հիման վրա։

2022 թվականին փորձաքննությունների ծառայությունների ձեռքբերման նպատակով հատկացվել է 577,494.0 հազ․ դրամ, որից 15.09.2022թ․ դրությամբ արդեն իսկ մատուցվել է 550,386.0 հազ․դրամի փորձաքննության ծառայություն, տրվել է 1354 փորձագիտական եզրակացություն, հետազոտվել է ավելի քան 8194 օբյեկտ: Ֆինանսավորման մնացորդը կազմում է 27,108.0 հազ․ դրամ, որը, փորձից ելնելով, կսպառվի մինչև սեպտեմբեր ամսվա ավարտը: Բավարար չափով լրացուցիչ ֆինանսական միջոցներ չներգրավելու դեպքում մեծ թվով փորձաքննությունների ավարտը կտեղափոխվի հաջորդ տարի:

Այս հանգամանքն իր բացասական ազդեցությունը կունենա ինչպես պետական բյուջեի, այնպես էլ քրեական վարույթներով դատավարական գործերի ընթացքը լուծելու ժամկետների վրա։

Միևնույն ժամանակ, Հարկադիր կատարումն ապահովող ծառայության (այսուհետ՝ Ծառայություն) վարչական շենքի 1-ին հարկում գործում է քաղաքացիների սպասարկման, կատարողական վարույթներով տեղեկատվության տրամադրման և դիմումների և այլ փաստաթղթերի ընդունման և կատարողական վարույթներով գումարի գանձման սրահները։ Նույն 1-ին հարկում գործում է քաղաքացիների (կատարողական վարույթի կողմերի՝ պարտապան, պահանջատեր և վարույթով անցնող այլ անձիք) ընդունելության սրահը, որը չունի օդափոխության համակարգ, բնական լուսավորություն (սրահում բացակայում են լուսամուտներ և տեղադրված է օդորակիչ), ինչպես նաև մուտքը շատ դեպքերում անհարմարություններ է ստեղծում քաղաքացիների և հարկադիր կատարողների համար։

Նշված տարբեր գործառույթներով քաղաքացիների սպասարկումն ավելի արդյունավետ, քաղաքացու համար ավելի հարմարավետ և քիչ ժամանակատար պայմաններ ապահովելու համար, ինչպես նաև մարդկանց կուտակումներից խուսափելու և գործառույթները միմյանցից տարանջատելու նպատակով Ծառայությունը նպատակ ունի նույն 1-ին հարկում գտնվող (ներկայումս չգործող) ճաշարանի նախասրահի և դրան հաջորդող առանձնասենյակի հատվածում կահավորել քաղաքացիների ընդունելության սրահ՝ տեղեկատու պատուհանով և տեղում կատարողական վարույթներով այլ հարցերի (բացառությամբ գումարի գանձման) վերաբերյալ սպառիչ պատասխան տալու աշխատակիցներով։ Նշված հատվածը ունի բնական լուսավորություն, վերանորոգված է և գույքի որոշակի տեղափոխություններ իրականացնելու, ինչպես նաև լրացուցիչ դուռ տեղադրելու և գույք, սարքավորումներ ավելացնելու դեպքում կարող է ծառայել իր նպատակին։

Ծառայության վարչական շենքում քաղաքացիների ընդունելության սրահի համար անհրաժեշտ գույք և սարքավորումներ ձեռք բերելու նպատակով Ծառայության կողմից իրականացվել են ծախսերի հաշվարկ՝ շուկայի ուսումնասիրության, ինչպես նաև տարբեր կազմակերպություններից գնանշման հարցումներ իրականացնելու միջոցով։ Սրահում նախատեսվում է տեղադրել՝

1․ Ապակե դուռ խուլ մասով, ալյումինե շրջանակով /արժեքը 460000 դրամ՝ ներառյալ 20% ԱԱՀ/

2․ Գրասենյակային սեղան մետաղական կարկասով, լամինատե երեսով թվով 9 հատ /1 հատի արժեքը 50000 դրամ՝ ներառյալ 20% ԱԱՀ/

3․ Գրասենյակային աթոռներ թվով 20 հատ /1 հատի արժեքը 35000 դրամ՝ ներառյալ 20% ԱԱՀ/

4․ Համակարգիչ ամբողջը մեկում թվով 2 հատ /1 հատի արժեքը 350000 դրամ՝ ներառյալ 20% ԱԱՀ/

5․ Բազմաֆունկցիոնալ տպիչ սարք 3-ը մեկում թվով 1 հատ /արժեքը 300000 դրամ՝ ներառյալ 20% ԱԱՀ/

6․ Լուսատու թվով 3 հատ /1 հատի արժեքը 35000 դրամ՝ ներառյալ 20% ԱԱՀ/

7․ Ծաղկային կոմպոզիցիա /սենյակային դեկորատիվ բույսեր/ թվով 4 հատ /1 հատի արժեքը 30000 դրամ՝ ներառյալ 20% ԱԱՀ/։

Ընդ որում, նշված գույքը, սարքավորումները ձեռքբերելու նպատակով ծառայության կողմից արդեն կազմակերպվել է գնման գործընթաց՝ «Գնումների մասին» ՀՀ օրենքի 15-րդ հոդվածի 6-րդ մասի 2-րդ ենթակետի համաձայն։

Հաշվի առնելով վերոգրյալը, որոշման նախագծով նախատեսվում է Արդարադատության նախարարության կողմից իրականացվող ծրագրերի գծով տնտեսված գումարները ուղղել փորձաքննությունների ծառայությունների ձեռքբերմանը և Հարկադիր կատարման ծառայության վարչական շենքում քաղաքացիների ընդունելության սրահի համար անհրաժեշտ գույքի և սարքավորումների ձեռքբերմանը։

**2. Առաջարկվող կարգավորման բնույթը**

Լրացուցիչ բյուջետային պարտքեր չառաջացնելու և վերը նշված խնդիրները լուծելու նպատակով որոշման նախագծով նախատեսվում է 1120 ծրագրի «11001. Քրեակատարողական ծառայություններ» միջոցառման գծով դատապարտյալների համար ձեռքբերվող սննդի համար նախատեսված գումարների գծով առկա տնտեսումը, ինչպես նաև 1057 ծրագրի «11001. Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում» միջոցառման համակարգչային և կառավարչական ծառայությունների գծով տնտեսված գումարները ուղղել 1093 ծրագրի «11003. Փորձաքննությունների ծառայությունների տրամադրում» միջոցառմանը՝ 138,581.0 հազ․ դրամ, 1182 ծրագրի «11001. Հարկադիր կատարման ենթակա ակտերի կատարումն ապահովող ծառայություններ» և «31001. Հարկադիր կատարման ծառայության տեխնիկական հագեցվածության բարելավում» միջոցառումներին, համապատասխանաբար՝ 225․0հազ․ դրամ և 2,610․0 հազ․ դրամ։ Ընդ որում, նվազեցման արդյունքում հետագայում ՀՀ պետական բյուջեի հաշվին նշված գումարի չափով ֆինանսական միջոցների վերականգնման անհրաժեշտություն չի առաջանա։

**3.Ակնկալվող արդյունքը**

Նախագծի ընդունման արդյունքում կապահովվի փորձաքննությունների ծառայությունների, Հարկադիր կատարումն ապահովող ծառայության վարչական շենքում քաղաքացիների ընդունելության սրահի համար անհրաժեշտ գույքի և սարքավորումների ձեռքբերումը և դրանց դիմաց վճարումը։

**4.Նախագիծը մշակող պատասխանատու մարմինը**

Որոշման նախագիծը մշակվել է Հայաստանի Հանրապետության արդարադատության նախարարության կողմից:

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

ՀՀ կառավարության սույն որոշման նախագծի ընդունումը ՀՀ 2022 թվականի պետական բյուջեի եկամուտների և ծախսերի փոփոխության չի հանգեցնի:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծն կապված չէ Հայաստանի Հանրապետության կառավարության 2021-2026թթ. Ծրագրի, ռազմավարական փաստաթղթերի հետ։ Ապահովում է Հայաստանի Հանրապետության դատարանների (քրեական գործերով), քրեական հետապնդում կամ վարչական վարույթ իրականացնող մարմինների` համապատասխան փորձաքննությունը նշանակելու մասին որոշումների հիման վրա փորձաքննությունների ծառայությունների ձեռքբերումը։